text: Skyderi i Esbjerg: Gerningssted formentlig fundet 
  26 november 2017 kl. 13.56
  Flere veje er spærret af i Esbjerg efter skyderi i nat. 
  Politifolk og hundepatruljer er talstærkt til stede flere steder i Esbjerg efter skyderi i nat. Det oplyser TV SYDs reporter på stedet. Et stykke af Spansberg Kirkevej er spærret, og omkring Grådybet er hundepatruljer i gang.  
  Overfor TV SYD bekræfter Syd- og Sønderjyllands Politi, at vejene har været spærret af i forbindelse med efterforskning af den skudepisode, der fandt sted natten til søndag. 
  - Vi har sikret spor på Spangsbjerg Kirkevej, som vi mener er gerningsstedet. På Grådybet fandt vi ingenting, siger Mads Dollerup-Scheibel, kommunikationsmedarbejder, Syd- og Sønderjyllands Politi
  Det var en 21-årig mand, der blev skudt i benet. Den kvæstede er kendt i det kriminelle miljø, og politiet kobler skudepisoden til en aktuel konflikt mellem to grupper, der holder til i Kvaglund og på Stengårdsvej i Esbjerg.
  